AFRIKAANSE OPSOMMING: Hierdie ondersoek gaan uit van die veronderstelling dat Kennis 'n medium is waardeur die realiteit aan ons voorgestel word deur magsverhoudings. As 'n voorgestelde realiteit, rekonstrueer Kennis derhalwe 'n eksklusiewe realiteit wat alleenlik betrekking het op die belange van die bemagtigdes. Kennis bestaan gevolglik uit 'n afgehandelde betekenis - saamgestel uit woorde en beelde (of tekste) wat voorgestel word met 'n verontagsaming van hulle toepaslike kontekste. Tog konfronteer my werk - as 'n her-voorstelling van die verlede - die Geskiedenis voorgestel deur die Apartheidsbewind en her-skryf die lees/kyk van my boeke hierdie bevooroordeelde Narratief. Deur middel van jukstaposisie of deur tekste her- voor te stel in ander kontekste as dié waarmee hulle tradisioneel geassosieer word, skep die lees/kyk van my werk inter-afhanklike verhoudings. Deur die wederkerige beweging wat noodwendig met so 'n lees/kyk saamval, vind 'n proses van verlossing deur herstelling plaas terwyl die leser ver-plaas en betekenis ver-skuif word van een vlak na 'n ander.